《浈江石山歌》
清代·程含章

浈江石山不可模，如花如火如浮图。群龙矫首薄霄汉，澄潭挺出新芙蕖。

玉笋经雨出林谷，旁无枝叶柯节疏。毋乃南华老人恣狡狯，号召百怪来山砠。

惜哉不令李杜见，刻划形状无模糊。昌黎南来不过此，子瞻垂老无全书。

坐令冷落岭峤外，纷纷名字随俗呼。我欲题诗洗荒陋，笔力不逮韩与苏。

譬之击筑歌呜呜，谁欤听者能无狙。

作者简介：（1762—1832）清云南景东人。乾隆五十七年举人。历任广东封川知县、惠州知府等官。嘉庆间为工部左侍郎，办理直隶水利，以导为主。后为山东巡抚，左迁福建布政使。有《岭南集》等。